Elon Musk, South Africanyi a ɔno nye Twitterwura dze nhyehyɛɛ fofor koraa abɔbɔ adze fa dwumadzi ahorow a ɔkɔ do wɔ Twitter no ma ayɛ kasa. Afe 2022 mu no na Owura Elon Musk dze ne nsa hyɛɛ nkrataa ase tɔɔ Twitter sohyial midia prama no. Ɔtɔɔ aapo no Amereka sika ɔpepem eduanan ($44B). Sɛ yɛka Twitter a, dodowara frɛ no “Anoma Aapo” kɛpem dɛ, n’asɛnkyerɛdze no yɛ anoma a ɔrobɔ n’atsaban mu.
Fitsi afe 2022 a Elon Musk tɔɔ Twitter no, nsesa pii na ɔdze aba a ama dwumadzi ahorow wɔ aapo no do ayɛ dza ɔwɔ hɔ. Odzi kan, ɔdze mbra bi bae a ɔma kwan ma hɔn a wɔpɛ Twitter baagye a ɔkyerɛ dɛ wɔyɛ nyimpa etsitsir, edwumakuw akɛse, aban asoeɛ ahorow, aban edwumayɛfo na dza ɔka ho no bɔbɔɔ adze. Sɛ epɛ dɛm baagye no bi a, otwar dɛ itua $8 bosoom biara. Ɔfrɛ dɛm Twitter baagye yi “Twitter Blue Badge”. Ɔnam do ma hɔn a nkyɛ nkan no, ɔnam hɔn dzibew anaa hɔn mbɔdzembɔ ntsi Twittefo dze baagye no bɔ hɔn abaw do no hweer hɔn baagye no ma ɔbɛyɛɛ akasakasa.
Annkyɛr biara na ɔsanee dze nhyehyɛɛ fofor so dze bɔbɔɔ adze. Dɛm nhyehyɛɛ no nye dɛ, sɛ epɛ dɛ ihu dɛ Twitterfo ankasa na wɔdze baagye no ama obi anaa ɔatɔ a, imia no dwumadzidzin no do a, ɔbɛda no edzi akyerɛ wo. Dɛm no mpo no, sɛ eyɛ aban edwumayɛnyi bi a, ɔsor wo baagye no n’ahosu. Sɛ eyɛ edwumakuw tsitsir bi so a, dɛmara na ɔsor wo baagye no n’ahosu. Ahoso no yɛ ebiasa; wimu, nson na akokɔangua. Iyi so dze akasakasa bae eso, dza ɔdze n’adze no, ɔdze bankum na ɔdze gye. Ɔwo nye woana kotu sikanyi fo? Eka koraa a, ɔbɛfa n’aso ekyir.
Fitsi ber a ɔtɔɔ Twitter no, nhyehyɛɛ ahorow a ɔdze aba no dze, sɛ meka dɛ mereka ho asɛm a adze bɛsa me akye me. Dza ɔdze abɔbɔ adze wɔ Ayɛwoho, 2023 mu no na adan kɛdɛannda ama amamfo no. Nhyehyɛɛ bɛn? Nhyehyɛɛ no nye dɛ, sɛ etua dɛ Twitter mma wo baagye no bi a, dabiara no, ewɔ ho kwan dɛ ibohu nsɛm a amamfo aka wɔ Twitter do nkorkor mpem esia (6000). Sɛ innyi baagye no bi a, dabiara no, ewɔ ho kwan dɛ ibohu nsɛm a amamfo aka nkorkor ahaesia (600) pɛr. Hɔn a wobobue akawonto fofor no so no, wɔwɔ ho kwan dɛ wobohu nsɛm nkorkor ahaebiasa (300) a nkorɔfo aka. Ne siantsir tsitsir a ɔdze dɛm mbra yi abɔbɔ adze no nye dɛ, ɔdɛ, nkorɔfo bɔ kaw wɔ deta ho dodow ntsi nhyehyɛɛ fofor a ɔdze abɔbɔ adze no bɔboa atsew hɔn deta beberebe no dwumadzi do.
Ɔdze nhyehyɛɛ yi bɔbɔɔ adze no, mbrɛ nna nkorɔfo robɔ n’ekyir no ntsi, annkyɛr biara na ɔsanee sesaa mu. Afei dze, sɛ etua wo baagye sika no a, ibohu nsɛm nkorkor mpem awɔtwe (8000) a nkorɔfo aka. Sɛ inntuae so a, ibohu nsɛm nkorkor ahaawɔtwe (800) a nkorɔfo aka.
Elon Musk dze nhyehyɛɛ fofor yi a ɔfa Twitter do dwumadzi bɔbɔɔ adze no, etsitsir na nyimpa dodowara na wɔaka etsia, eso Owura Musk dze, oebubu ndua egu n’aso mu a ɔnntse mpo dɛ odogo bi runu abɛ. Aso nhyehyɛɛ fofor yi bɔboa tse dɛ mbrɛ Twitterwura Elon Musk rekyerɛ no? Kyerɛ w’adwen wɔ hɛn sohyial midia mprama ahorow no do.
